ai4bharat/Pralekha huggingface dataset:
अर्थ मंत्रालय
महसूल गुप्तचर विभागाने पकडलेल्या परदेशी नागरिकाने शरीरात दडवल्या अंमली आणि गुंगी आणणाऱ्या पदार्थांच्या कॅप्सूल्स
महसूल गुप्तचर विभागाच्या मुंबई विभागातील अधिकार्यांनी, दिनांक 21 जून 2023 रोजी, त्यांना मिळालेल्या माहितीच्या आधारे, छत्रपती शिवाजी महाराज आंतरराष्ट्रीय विमानतळावर एका बेनिन नागरीकाला पकडले. त्याला मुख्य न्यायदंडाधिकाऱ्यांसमोर हजर करण्यात आले, ज्यांनी त्याची वैद्यकीय तपासणी करण्याचे आणि त्याच्या शरीरातून काही प्रतिबंधित वस्तू असल्यास ती वसूल करण्याचे आदेश दिले. त्याच्या वैद्यकीय तपासणीदरम्यान त्याने अंमली पदार्थांच्या अंदाजे 43 कॅप्सूल गिळून टाकल्याचा संशय व्यक्त करण्यात आला. योग्य उपचारानंतर, 21.06.2023 ते 30.06.2023 या रुग्णालयातील 10 दिवसांच्या वास्तव्यादरम्यान या परदेशी नागरीकाच्या शरीरातून एकूण 43 कॅप्सूल जप्त करण्यात आल्या.त्या कॅप्सूल मधील पदार्थांची तपासणी केल्यानंतर तो पदार्थ हेरॉईन असल्याचे आढळले. एकूण 504 ग्रॅम वजनाचा हलका तपकिरी चिकट पदार्थ  काढण्यात आला असून अंमली पदार्थ प्रतिबंधक कायदा 1985 अंतर्गत  तो जप्त करण्यात आला आहे.
आरोपीने अंमली पदार्थाची तस्करी करण्याचा प्रयत्न केल्याचे कबूल केले आहे. त्यानुसार त्याला अटक करून 14 दिवसांची न्यायालयीन कोठडी सुनावण्यात आली आहे.
शरीरात अंमली पदार्थ लपवणे हा अवैधरीत्या अंमली पदार्थांची वाहतूक करण्याचा एक सर्वसाधारण मार्ग आहे. ड्रग पेडलर सामान्यतः गुदद्वारात  किंवा शरीरातील इतर भागात अंमली पदार्थ गिळून ठेवतात किंवा लपवतात. पॅकेजिंगचे सतत सुधारणारे तंत्र आणि तस्करांकडून वापरण्यात येणाऱ्या अत्याधुनिकतेमुळे अशा औषधांची पाकिटे शोधणे कठीण झाले आहे. निदानाला होणारा विलंब आणि अयोग्य कृती बॉडी पॅकर्ससाठी घातक ठरु शकतात आणि काही वेळा ते बॉडी पॅकर्ससाठी मृत्यूला कारणीभूत होऊ शकतात.
या प्रकरणी पुढील तपास सुरू आहे.
स्रोत: DRI MZU
माहिती आणि प्रसारण मंत्रालय
ऑस्कर रेट्रोस्पेक्टीव्ह
गोवा, 21 नोव्हेंबर 2019
गोव्यात सुरु असलेल्या इफ्फीमध्ये पहिल्या दिवशी ‘ऑस्कर रेट्रोस्पेक्टीव्ह’ अशा विशेष सत्राची ‘कासाब्लांका’ चित्रपटाच्या प्रदर्शनाने सुरुवात झाली. या सत्रात ऑस्कर पुरस्काराने सन्मानित झालेले चित्रपट दाखवले जाणार आहेत.
इफ्फीचे संचालक चैतन्य प्रसाद आणि ‘अमेरिकन फिल्म एडिटर’च्या संपादक कॅरोल लिटीलटन यांनी या सत्रात सहभाग घेतला. सत्राचे संचालन चित्रपट समीक्षक नमन रामचंद्रन यांनी केले.
इफ्फीमध्ये ऑस्कर चित्रपटांसाठी या विशेष विभागामागची प्रेरणा काय होती, असे विचारले असता चैतन्य प्रसाद यांनी सांगितले की, ‘आम्ही हे दर्जेदार चित्रपट बघत मोठे झालो. या उत्कृष्ट चित्रपटांचा मोठ्या पडद्यावर पुन्हा एकदा अनुभव घेणे ही एक पर्वणीच आहे. सर्व वयोगटातले रसिक प्रेक्षक या चित्रपटांचा आस्वाद घेत आहेत, यातच या विभागामागच्या प्रेरणेचे उत्तर आहे.’
कॅरोल लिटीलटन यांनी ऑस्कर्स पुरस्कारांमागच्या परीश्रमांची माहिती दिली. आम्ही या पुरस्कारांसाठी संपूर्ण वर्षभर काम करतो. विविध चर्चासत्र, कार्यशाळा घेतल्या जातात. तांत्रिकदृष्ट्या चित्रपट अचूक व्हावा यासाठी मेहनत घेतली जाते. चित्रपट निर्मितीचे शास्त्र आम्ही जाणून घेतो. एक चित्रपट बनवण्यासाठी कलात्मक आणि शास्त्रीय असे दोन्हीही दृष्टीकोन सारखेच महत्वाचे आहेत, असे त्यांनी सांगितले.
जगभरातल्या कोणत्याही व्यक्तींना ॲकॅडमीचे सदस्य होता येते. त्यासाठी त्यांना दोन ॲकॅडमी सदस्यांचे शिफारस पत्र लागते. या ॲकॅडमीमध्ये संपूर्ण जगभरातल्या चित्रपट अभ्यासकांचा सहभाग वाढावा, यासाठी आमचे प्रयत्न सुरु आहेत, असे त्या म्हणाल्या.
ऑस्कर रेट्रोस्पेक्टीव्ह गटात व्यापक विषयांवरच्या चित्रपटांची निवड केल्याबद्दल लिटीलटन यांनी प्रसाद यांचे अभिनंदन केले. या चित्रपट महोत्सवात रोमँटिक, विनोदी, संगीत प्रधान, अशा सर्व प्रकारच्या चित्रपटांचा समावेश करण्यात आला आहे. हे सोपे काम नाही, पण ही अचूक निवड केल्यामुळे आपण नक्कीच यशस्वी व्हाल असे त्या म्हणाले.
इफ्फीच्या सुवर्ण महोत्सवी वर्षानिमित्त ऑस्कर पुरस्कार मिळालेल्या चित्रपटांचा हा विशेष विभाग ठेवण्यात आला आहे. यात दाखवल्या जाणाऱ्या सर्व चित्रपटांना केवळ उत्कृष्ट चित्रपटांचा पुरस्कार मिळालेला नाही, तर इतर अनेक श्रेणींमध्ये मानांकनेही मिळालेली आहेत. त्यातील काही चित्रपटांची गणना सर्वकालिक सदबहार चित्रपटांमध्ये होते.
G.Chippalkatti/R.Aghor/D.Rane
(Visitor Counter : 53
उपराष्ट्रपती कार्यालय
सध्याच्या कठीण काळातही ज्यांना मदतीची आवश्यकता आहे, अशा देशांचे भारताला विस्मरण झाले नाही - उपराष्ट्रपती
कोरोना विषाणू विरोधात जागतिक लढाईत भारत आघाडीवर - उपराष्ट्रपती
नवी दिल्ली, 2 डिसेंबर 2020
सध्या संपूर्ण जगभरामध्ये कोविड-19 महामारीच्या उद्रेकाचे आव्हान निर्माण झाले आहे. अशा संकटकाळामध्ये आपल्या देशातल्या लोकांची काळजी घेतानाच भारताने इतर ज्या देशांना मदतीची आवश्यकता होती, त्यांना सर्वतोपरी मदत केली, याबद्दल उपराष्ट्रपती एम. वेंकैया नायडू यांनी आज आनंद व्यक्त केला. आपल्या देशातल्या उद्योग व्यावसायिकांनी उत्पादित केलेली औषधे, वैद्यकीय उपकरणे यांची मदत सध्याच्या अतिशय कठीण काळामध्ये इतर गरजवंत देशांना पुरविणे आवश्यक आहे, याचे विस्मरण भारताला झाले नाही, असेही नायडू यावेळी म्हणाले.
आयसीडब्ल्यूएच्या प्रशासकीय परिषदेच्या 18 व्या बैठकीमध्ये उपराष्ट्रपती बोलत होते. आभासी स्वरूपामध्ये आयोजित केलेल्या या बैठकीच्या उद्घाटन सत्रात आयसीडब्ल्यूएचे अध्यक्ष म्हणून बोलताना, नायडू म्हणाले, महामारीच्या संकटाला सामोरे जाताना जागतिक प्रयत्नामध्ये भारत आघाडीवर आहे, त्याचबरोबर लस विकसित करणाऱ्या मोर्चात आम्ही बिनीचे शिलेदार आहोत, त्यामुळे लस संशोधनाविषयी लवकरच आनंदाची बातमी आम्ही देऊ, अशी अपेक्षा आहे.
या महामारीच्या काळामध्ये भारतातल्या सामान्य लोकांच्या जीवनचर्येचा आणि आंतरराष्ट्रीय संबंध तसेच परराष्ट्र धोरण यांची भूमिका तसेच प्रासंगिकता यांच्यामध्ये अतिशय जवळचा संबंध प्रस्थापित झाल्याचे दिसून येत असल्याचे उपराष्ट्रपतींनी नमूद केले.
आपल्या भाषणात उपराष्ट्रपतींनी वंदे भारत अभियानाचा उल्लेख करून परदेशात वास्तव्य करणाऱ्या भारतीयांना मायदेशी आणण्याचे कार्य कौशल्याने केल्याबद्दल संबंधित विभाग आणि संस्थांचे त्यांनी कौतुक केले.
आयसीडब्ल्यूएने अशाच प्रकारचे जनकेंद्रीत उपक्रम हाती घ्यावेत आत्तापर्यंत देशातल्या ज्या लोकांपर्यंत पोहोचता आले नाही, त्यांच्यापर्यंत पोहोचावे, असे आवाहन नायडू यांनी यावेळी केले.
कोविड-19 महामारीपासून जगातल्या एकाही देशाची मुक्तता झालेली नाही. या महामारीचा परिणाम पाहता, समाजाबरोबर देशांच्या अर्थव्यवस्थेवरही वेगवेगळ्या प्रकारे झाला आहे.
सध्याचा महामारीचा काळ लक्षात घेऊन आयसीडब्ल्यूएने डिजीटल व्यासपीठाचा पूर्णतेने वापर करून 50 पेक्षा जास्त राष्ट्रीय आणि आंतरराष्ट्रीय पातळीवर चर्चासत्रे आणि परिषदांचे आयोजन केले, याबद्दल उपराष्ट्रपतींनी आनंद व्यक्त केला.
यामुळे भारतातल्या परराष्ट्र व्यवहार खात्यामधील प्रमुख बुद्धिवंतांमधील आपले स्थान टिकवून ठेवून ते अधिक बळकट करण्यासाठी परिषदेला मदत झाली आहे, असेही नायडू म्हणाले.
या बैठकीला परराष्ट्र व्यवहार मंत्री आणि आयसीडब्ल्यूएचे उपाध्यक्ष डॉ. एस. जयशंकर यांनी भारतीय विद्यापीठांमध्ये शिकवल्या जाणा-या अभ्यासक्रमावर नव्याने लक्ष केंद्रित करण्याची आणि विकासावर अधिक लक्ष देण्याची गरज व्यक्त केली. वेगवेगळे देश आणि भौगोलिक क्षेत्रे यांच्या सामाजिक-राजकीय, आर्थिक, ऐतिहासिक आणि सांस्कृतिक रूपरेषा याविषयी भारतीय बुद्धिवंतांनी जाणून घेण्याची गरज असल्याचे जयशंकर यांनी नमूद केले.
M.Chopade/S.Bedekar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 173
अल्पसंख्यांक मंत्रालय
भारतीय मुस्लीमांचे ‘ईज ऑफ डुईंग हज’ साठीचे स्वप्न सरकारकडून साकार- मुख्तार अब्बास नक्वी
नवी दिल्ली, 17 फेब्रुवारी 2020
हज यात्रा प्रक्रिया भारतात 100 टक्के डिजिटल/ऑनलाईन करण्यामुळे भारतीय मुस्लिम समुदायाचे ‘ईज ऑफ डुईंग हज’ हे स्वप्न साकार झाल्याचे केंद्रीय अल्पसंख्याक व्यवहार मंत्री मुख्तार अब्बास नक्वी यांनी आज मुंबईत सांगितले. हज 2020 साठी प्रशिक्षकांच्या प्रशिक्षण कार्यक्रमात ते बोलत होते.
हज यात्रेसाठीची प्रक्रिया 100 टक्के डिजिटल/ऑनलाईन केल्यामुळे मध्यस्थांचे काम राहिले नाही त्यामुळे गेल्या दशकांच्या तुलनेत हज यात्रा परवडणाऱ्या दरात उपलब्ध होत आहे. हज अनुदान मागे घेतल्यानंतरही यात्रेकरुंवर अतिरिक्त वित्तीय बोजा पडला नसल्याचे त्यांनी स्पष्ट केले.
संपूर्ण हज 2020 प्रक्रिया 100 टक्के डिजिटल करणारा, भारत हा जगातला पहिला देश ठरल्याचे त्यांनी सांगितले.
ऑनलाईन अर्ज, ई-व्हिसा, हज मोबाईल ॲप, ई-मसिहा आरोग्य सुविधा, ई सामान प्री टॅगिंग याबाबत भारतातल्या हज यात्रेकरुंना माहिती देण्यात येत आहे. डिजिटल प्री टॅगिंग ही सुविधा या यात्रेकरुंना प्रथमच देण्यात येत असल्याची माहितीही त्यांनी दिली. यामुळे भारतीय यात्रेकरुंना, सौदी अरेबियामधे पोहोचल्यानंतर वाहतूक आणि निवासाच्या व्यवस्थेविषयीची माहिती भारतातच मिळणार आहे.
M.Chopade/N.Chitale/P.Malandkar
(Visitor Counter : 139
पंतप्रधान कार्यालय
महाकवी भारथीयार, सुब्रमण्य भारती यांच्या जयंतीनिमित्त पंतप्रधानांनी केले अभिवादन
महाकवी भारथीयार, सुब्रमण्य भारती यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे.
आपल्या ट्विटमध्ये पंतप्रधान म्हणाले की
“महान सुब्रमण्य भारती यांच्या जयंती निमित्त मी त्यांना अभिवादन करत आहे. महाकवी भारथीयार हे असीम धैर्य आणि अतुलनीय बुद्धिमत्तेचे मूर्तीमंत प्रतीक होते. भारताचा विकास आणि प्रत्येक भारतीयाचे सबलीकरण करण्याची भव्य दृष्टी त्यांच्याकडे होती. विविध क्षेत्रात त्यांच्या कल्पना सत्यात उतरवण्यासाठी आपण कार्यरत आहोत.”
राष्ट्रपती कार्यालय
“संशोधनापासून ते प्रभावापर्यंत : न्याय्य आणि लवचिक कृषि अन्न व्यवस्थांच्या दिशेने वाटचाल” या विषयावरील आंतरराष्ट्रीय संशोधन परिषदेचे राष्ट्रपतींच्या हस्ते उद्घाटन
नवी दिल्ली, 9 ऑक्टोबर 2023
“संशोधनापासून ते प्रभावापर्यंत: न्याय्य आणि लवचिक कृषी-अन्न व्यवस्थेच्या दिशेने वाटचाल” या विषयावरील आंतरराष्ट्रीय परिषदेचे आज राष्ट्रपती द्रौपदी मुर्मु यांच्या हस्ते उद्घाटन झाले. सीजीआयएआर जेंडर इम्पैक्ट प्लॅटफॉर्म आणि भारतीय कृषी संशोधन परिषद -आयसीएआर यांनी संयुक्तरित्या नवी दिल्लीत आज ( 9 ऑक्टोबर 2023 या परिषदेचे आयोजन केले आहे.
कोणताही समाज मग तो कितीही समृद्ध असला तरी, जर तो न्यायापासून वंचित राहिला, तर त्यांचे अस्तित्वच धोक्यात येऊ शकेल, असे राष्ट्रपती यावेळी म्हणाल्या. जेव्हा स्त्री-पुरुष समानतेचा विचार येतो, त्यावेळी कृषी क्षेत्र, जे जगातील सर्वात प्राचीन शास्त्र म्हणून ओळखले जाते, त्या क्षेत्रात आज आधुनिक काळातही, हा न्यायाचा विचार अभावानेच आढळतो.
जागतिक पातळीवर, आपण असे बघितले आहे, की महिलांना कृषी-अन्न व्यवस्थेपासून दूर ठेवले गेले आहे. कृषी संरचनेच्या उतरंडीचा विचार केला असता, महिला या उतरंडीचा पाया आहेत, मात्र तरीही, या क्षेत्रात निर्णयप्रक्रियेपर्यंतच्या वरच्या पायरीपर्यंत पोहोचण्याची संधी त्यांना नाकारली जाते. जगभरात त्यांना मागे ठेवले असून, भेदभाव करणाऱ्या सामाजिक कुप्रथांच्या नावाखाली त्यांना थांबवले जाते. ज्ञान, स्वामित्व, मालमत्ता, संपत्ती, संसाधने आणि सामाजिक जाळे असे सर्व अडथळे त्यांच्या समोर उभे केले जातात, अशी खंत त्यांनी व्यक्त केली. मात्र योगदान लक्षात घेतले जात नाही, आणि एकूण कृषि अन्नव्यवस्थेच्या संपूर्ण साखळीत त्यांना न्याय्य हक्क मिळत नाहीत. मात्र, आता हे चित्र बदलायला हवे, असे राष्ट्रपती पुढे म्हणाल्या. भारतात, आपण बघतो आहोत, की महिलांना वैधानिक पातळीवर तसेच सरकारी उपक्रमांच्या माध्यमातून अधिक सक्षम करण्यासाठी प्रयत्न केले जात आहेत, असे त्यांनी सांगितले.
आजच्या आधुनिक स्त्रिया ‘अबला’ नाहीत, तर ‘सबला’ आहेत, असे त्या पुढे म्हणाल्या. आपल्याला आज केवळ महिलांच्या विकासाचा विचार करायचा नाही, महिला-प्रणित विकासाचा विचार करायचा आहे, असे राष्ट्रपती म्हणाल्या.
न्याय्य, सर्वसमावेशक आणि समतेवर आधारलेली कृषी अन्न साखळी निर्माण करणे, आवश्यक तर आहेच, पण आपल्या संपूर्ण समाजाच्या आणि मानवतेच्या दृष्टीने ते करायला हवे, असे त्या पुढे म्हणाल्या.
जैवविविधता वाढवणे आणि परिसंस्था पुन्हा मूळपदावर करण्याच्या गरजेवरही भर दिला जावा, जेणेकरून सर्वांसाठी अधिक समृद्ध आणि समान भविष्यासह कृषी-अन्न प्रणालींद्वारे अन्न आणि पौष्टिक सुरक्षा सुनिश्चित केली जाऊ शकते, अशी सूचना त्यांनी केली.
आपल्याला कृषी-अन्न प्रणालींमध्ये कसे परिवर्तन घडवायचे आहे, याची पद्धतशीर समज असणे आवश्यक आहे, असे त्या म्हणाल्या. कृषी-अन्न प्रणाली लवचिक आणि त्वरित बदल करण्यास सक्षम असायला हवी जेणेकरुन सर्वांना पौष्टिक आणि निरोगी आहार निर्माण करतांना येणारे अडथळे आणि बदल ती सहन करू शकेल. आणि असे पौष्टिक अन्न सर्वांना परवडणाऱ्या दरात आपल्याला सहज उपलब्ध करून देता येईल, असे राष्ट्रपती म्हणाल्या.
राष्ट्रपतींचे संपूर्ण भाषण बघण्यासाठी इथे क्लिक करा.
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 15
भारतीय स्पर्धा आयोग
भारतीय स्पर्धा आयोगाने  ओएफबी टेक प्रायव्हेट लिमिटेडद्वारे एसएमडब्लू इस्पात प्रायव्हेट लिमिटेड मधील प्रमुख भागभांडवल संपादन करण्यास दिली मान्यता
नवी दिल्ली, 19 मे 2022
भारतीय स्पर्धा आयोगाने  ओएफबी टेक प्रायव्हेट लिमिटेडद्वारे एसएमडब्लू इस्पात प्रायव्हेट लिमिटेड मधील प्रमुख भागभांडवल संपादन करण्यास मान्यता दिली आहे.
प्रस्तावित संयोजनात ओएफबी टेक प्रायव्हेट लिमिटेडद्वारे  एसएमडब्लू इस्पात प्रायव्हेट लिमिटेड  मधील बहुसंख्य भागभांडवल संपादन करण्याची संकल्पना आहे.
ओएफबी टेक, एक खाजगी मर्यादित कंपनी आहे. ती ऑनलाइन आणि थेट व्यवसाय साखळीच्या माध्यमातून पोलाद, नॉन-फेरस धातू, औद्योगिक रसायने आणि पेट्रोलियम डेरिव्हेटिव्ह्ज, कृषी- उत्पादने यांसारख्या उत्पादनांसाठीच्या कच्च्या मालाच्या घाऊक व्यापाराच्या व्यवसायात सक्रीय आहे.
एसएमडब्लू इस्पात ही प्रायव्हेट लिमिटेड कंपनी टीएमटी पोलाद बार आणि स्टील बिलेट्स सारख्या उत्पादनांच्या व्यवसायात सक्रीय आहे.
सीसीआयचा तपशीलवार आदेश नंतर येईल.S.Patil/V.Ghode/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 125
अर्थ मंत्रालय
पीएफआरडीएने अटल पेंशन योजनेच्या विमा मूल्यांकनासाठी स्वारस्यपत्रे मागवली
(नवी दिल्ली, 18 जुलै 2018
पेंशन फंड नियामक आणि विकास प्राधिकरणाने अटल पेंशन योजनेअंतर्गत किमान निवृत्तीवेतनाची हमी आणि गॅप फंडिंगसाठी पुरेशी तरतूद यामुळे होणाऱ्या संभाव्य तुटीचे मूल्यांकन करण्यासाठी प्रतिष्ठीत विमा संख्याशास्त्रज्ञ  कंपन्यांकडून स्वारस्यपत्रे मागवली आहेत.
अटल पेंशन योजना निवृत्तीवेतनाची हमी देते त्यामुळे ग्राहक आणि त्याच्या पती/पत्नीला निवृत्तीवेतन देण्यासाठी गॅप फंडिंग अपरिहार्य आहे. स्वारस्यपत्रे 18 जुलै 2018 रोजी जारी करण्यात आली असून पीएफआरडीएच्या संकेतस्थळावर उपलब्ध आहेत. अन्य अटींबरोबरच, ॲक्च्युअरी कंपनीने मागील पाच वर्षात किमान 10 निधींचे विमा मूल्यांकन केलेले असावे आणि यापैकी किमान 2 निधी किमान 5 हजार कोटी रुपयांचे असावेत.
पंतप्रधानांनी मे 2015 मध्ये अटल पेंशन योजना सुरू केली होती. या योजनेचे आतापर्यंत 1.08 कोटी ग्राहक असून त्यांच्याकडून 4,500 कोटी रुपयांहून अधिक योगदान गोळा करण्यात आले आहे.
N.Sapre/S.Kane/P.Kor
परराष्ट्र व्यवहार मंत्रालय
युक्रेनमध्ये अडकलेल्या 183 भारतीयांची तिसरी तुकडी रोमानियाच्या बुखारेस्ट इथून आज पहाटे मुंबईत पोहोचली
केंद्रीय राज्यमंत्री रावसाहेब पाटील दानवे यांनी छत्रपती शिवाजी महाराज आंतरराष्ट्रीय विमानतळावर मायदेशी परतलेल्या नागरिकांचे केले स्वागत
प्रवाशांच्या पुढच्या प्रवासाच्या सोयीसाठी भारतीय रेल्वेने विमानतळाच्या टी-2 टर्मिनलवर सुरु केला विशेष मदत आणि आरक्षण कक्ष
मुंबई, 3 मार्च, 2022
युक्रेनमध्ये अडकलेल्या भारतीयांना मायदेशी परत आणण्यासाठी भारत सरकारने ‘ऑपरेशन गंगा’ ही विशेष मोहीम सुरु केली असून, या मोहिमेअंतर्गत 183 भारतीयांना घेऊन एअर इंडिया एक्सप्रेस IX 1202 हे विमान आज पहाटे मुंबईच्या छत्रपती शिवाजी आंतरराष्ट्रीय विमानतळावर पोहोचले. हे विमान तिथे अडकलेल्या प्रवाशांना घेऊन, रोमानियाच्या बुखारेस्ट इथून काल मध्यरात्री निघाले होते.
केंद्रीय रेल्वे आणि कोळसा राज्यमंत्री रावसाहेब पाटील दानवे यांनी विमानतळावर या प्रवाशांचे स्वागत केले. यावेळी या सर्व प्रवाशांचे नातेवाईक देखील विमानतळावर हजर होते.
या भारतीयांचे स्वागत केल्यावर दानवे यांनी प्रसारमाध्यमांशी संवाद साधला. ऑपरेशन गंगा अंतर्गत, युक्रेनमध्ये अडकलेल्या सर्व भारतीयांना परत आणण्यासाठी भारत सरकार सर्वतोपरी प्रयत्न करत आहे, असे ते म्हणाले. सुमारे 17 हजार भारतीय, ज्यात बहुसंख्य विद्यार्थी आहेत, ते तिथे अडकले असून त्यापैकी सुमारे 4 ते 5 हजार नागरिकांना भारतात परत आणले गेले आहे, असे त्यांनी सांगितले. तिथे असलेल्या सर्व भारतीयांना मायदेशी परत आणेपर्यंत ही मोहीम सुरूच राहीलल, अशी माहितीही त्यांनी दिली.
परदेशातून मायदेशी येणाऱ्या प्रवाशांना आपापल्या गावी परत जाण्याची सोय करण्यासाठी भारतीय रेल्वेने मुंबई आंतरराष्ट्रीय विमानतळाच्या टर्मिनल 2 वरच एक मदत आणि आरक्षण कक्ष स्थापन केला आहे, अशी माहिती त्यांनी दिली. राज्यनिहाय अशा या कक्षांद्वारे नागरिकांना त्यांच्या मूळगावी विनाकष्ट जाता यावे, या दृष्टीने त्यांना मदत केली जात आहे, असेही त्यांनी सांगितले.
यावेळी दानवे यांनी परत आलेल्या विद्यार्थ्यांशी संवाद साधला आणि या विद्यार्थ्यांची त्यांच्या गावी जाण्याची नीट सोय केली जावी अशा सूचना रेल्वे अधिकाऱ्यांना दिल्या. या विमानातून परत आलेल्या एका विद्यार्थिनीने युद्धग्रस्त भूमीतून सुटकेचे चित्तथरारक अनुभव सांगितले. या कठीण परिस्थितीत, भारतीय दूतावास आणि तिथल्या नागरी सहकारी संस्थांनी केलेल्या मदतीबद्दल तिने कृतज्ञता व्यक्त केली.
ऑपरेशन गंगा अंतर्गत उड्डाणे नुकतीच वाढवण्यात आली आहेत. परराष्ट्र व्यवहार मंत्रालयाचा नियंत्रण कक्ष तसेच युक्रेन, पोलंड, रोमानिया, हंगेरी आणि स्लोव्हाक इथे असलेल्या भारतीय दूतावासांचे नियंत्रण कक्ष 24 तास सुरु असून सर्व गरजू नागरिकांना आवश्यक ती मदत दिली जात आहे.
दरम्यान, पंतप्रधान नरेंद्र मोदी यांनी रशियाचे अध्यक्ष व्लादीमीर पुतीन यांच्याशी काल दूरध्वनीवरुन संवाद साधला. दोन्ही नेत्यांनी युक्रेनमधील स्थितीचे, विशेषतः खारकीवमध्ये अडकलेल्या भारतीयांच्या सुटकेविषयी चर्चा केली. भारतीय नागरिकांना युद्धजन्य प्रदेशातून सुरक्षित बाहेर काढण्याविषयी उभयतांमध्ये चर्चा झाली.PIB MUMBAI | DJM/S.Tupe/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 133
रस्ते वाहतूक आणि महामार्ग मंत्रालय
टोल नाक्यांवर होणारे वाद टाळण्यासाठी राष्ट्रीय महामार्ग प्राधिकरणाकडून उपाययोजना
नवी दिल्ली, 9 ऑक्टोबर 2023
प्रवासी आणि टोलनाके संचालक यांच्यामध्ये होणारे वाद टाळण्यासाठी आणि टोल प्लाझावर ‘एनएचएआय’ म्हणजेच भारतीय राष्ट्रीय महामार्ग प्राधिकरणाच्या वतीने उपाय योजना करण्यात येणार आहे. यासाठी प्रवासी आणि टोलनाके संचालक या दोघांच्याही दृष्टीने हितकारक ठरेल, अशी प्रमाणित कार्यप्रणाली  जारी करण्यात आली आहे. या नवीन कार्यप्रणालीचे कर्मचारी आणि रस्ते वापरकर्त्यांचे व्यवस्थापन करण्यासाठी टोल जमा करणाऱ्या एजन्सींकडून कठोर अंमलबजावणी आणि पालन यांची सुनिश्चिती करण्यासाठी या तपशीलवार मानक कार्यप्रणालीमध्ये एनएचएआयच्या क्षेत्रीय कार्यालयांसाठी मार्गदर्शक तत्त्वे समाविष्ट करण्यात आली आहे.
याशिवाय, एनआयएआयच्यावतीने टोल नाक्यांवर ‘Toll par Calm’ म्हणजेच टोलनाक्यांवर शांतता, अशी विशेष मोहीम सुरू करण्यात आली आहे. या उपक्रमांतर्गत एनआयएआयने टोलनाक्यांवरील कर्मचाऱ्यांनी येणाऱ्या रागाचे व्यवस्थापन कसे करावे त्याचबरोबर ग्राहकांचे समाधान करून , त्यांना आनंद कसा द्यावा, याचे प्रशिक्षण देण्याचे नियोजन केले आहे. यासाठी व्यावसायिक मानसशास्त्रज्ञांचे सहकार्य घेण्यात येणार आहे. अशाप्रकारचे पहिले प्रशिक्षण सत्र हरियाणातील मुरथळ टोलनाका येथे आयोजित करण्यात आले होते. आता देशभरातील इतर टोल नाक्यांवरही असे प्रशिक्षण आयोजित केले जाणार आहे.
टोल गोळा करणारी एजन्सी मार्गदर्शक तत्त्वांनुसार त्यांची कर्तव्ये पार पाडत आहे की नाही , हे एनआयएआयची क्षेत्रीय कार्यालये सुनिश्चित करतील. तर टोल गोळा करणारी एजन्सी हे सुनिश्चित करेल की, टोल नाक्यावरील कर्मचाऱ्यांनी नावाचा बिल्ला असलेला, एनएचएआयने ठरवलेला गणवेश परिधान केला आहे की नाही. तसेच रस्त्याच्या वापरकर्त्याने अनियंत्रित वर्तन केल्यास, मार्गिका पर्यवेक्षकाने हस्तक्षेप करून समस्या शांततेने सोडवण्याचा प्रयत्न करावा. कोणत्याही परिस्थितीत, टोल नाक्यावरील कर्मचारी वर्गाने चिथावणीखोर भाषा वापरू नये किंवा हिंसाचाराचा अवलंब करू नये. गंभीर प्रसंग निर्माण झाला तर, टोलनाका अधिकारी स्थानिक पोलिसांची मदत घेऊ शकतात आणि समस्या कायम राहिल्यास किंवा वाढल्यास एफआयआर दाखल करू शकतात. पोलिसांकडे अशा घटनांची तक्रार करण्यासाठी पुरावा म्हणून कर्मचारी व्हिडिओग्राफी करू शकणार आहेत.
प्रवाश्याने शारीरिक हिंसाचार केला किंवा टोल नाक्यावर सार्वजनिक मालमत्तेचे नुकसान केले तर कोणतीही घटना टोल गोळा करणाऱ्या एजन्सीद्वारे पोलिस आणि संबंधित एनएचएआय प्रकल्प अंमलबजावणी विभागाला सर्व आवश्यक कागदपत्रांसह / पुराव्यासह ताबडतोब कळविण्यात यावी, असे प्रमाणित कार्यप्रणाली मध्ये नमूद केले आहे.
एनएचएआय क्षेत्रीय कार्यालये हे सुनिश्चित करतील की, टोल गोळा करणाऱ्या एजन्सीकडे टोल नाक्यामध्ये येथे असलेल्या प्रत्येक कर्मचाऱ्यांचे पोलिस सत्यापन दिले आहे. याव्यतिरिक्त, टोल गोळा करणार्या एजन्सीने टोल नाका कर्मचाऱ्यांना रस्ता वापरकर्त्यांशी सौजन्याने वागण्याचे निर्देश द्यायचे आहेत.
टोलनाका टोलच्या मुद्यावरुन रस्ते वापरकर्ते आणि टोल नाका कर्मचाऱ्यांमध्ये वाद घडत आहेत. काही प्रकरणांमध्ये होणारे कडाक्याचे भांडण, मारामारीमध्ये परिवर्तित होतात. मानक कार्यप्रणाली जारी केल्याने अशा घटना कमी होण्यास मदत होईल आणि महामार्ग वापरकर्ते आणि टोल नाका अधिकारी अशा दोघांनाही दैनंदिन कामकाज सुरळीत पार पाडण्यास या प्रमाणित कार्यप्रणालीमुळे मदत होईल.
N.Chitale/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 22
सांस्कृतिक मंत्रालय
नॅशनल गॅलरी ऑफ मॉडर्न आर्टचा 8 जून ते 3 जुलै या कालावधीत ऑनलाईन 'नैमिष 2020' उपक्रम
ऑनलाईन 'नैमिष 2020' कार्यक्रमांतर्गत चार कार्यशाळांचे आयोजन
 8 जून 2020 ते 3 जुलै 2020 या कालावधीत ऑनलाईन 'नैमिष' 2020 उपक्रम आयोजित केला आहे. सध्या साथीमुळे उद्भवलेली परिस्थिती आणि लॉकडाऊन दरम्यान संग्रहालये आणि सांस्कृतिक संस्था अभ्यागत आणि प्रेक्षकांना नेहमीप्रमाणे सेवा देऊ शकत नाहीत. यामुळे एनजीएमएने प्रेक्षकांपर्यंत पोहोचण्यासाठी नवे मंच शोधले. गेल्या दोन महिन्यांत एनजीएमएने अनेक व्हर्चुअल कार्यक्रम आणि प्रदर्शन आयोजित केली. तंत्रज्ञानाच्या विकासामुळे असे कार्यक्रम डिजिटल पद्धतीने आयोजित करण्याची संधी मिळत आहे. 'नैमिष' हा आपला सर्वाधिक लोकप्रिय ग्रीष्मकालीन कला उपक्रम डिजिटल पद्धतीने आयोजित करण्याचा प्रयत्न एनजीएमए करत आहे.
एनजीएमए, नवी दिल्लीचा हा महिनाभराचा उपक्रम सहभागींना आपल्या आरोग्याशी तडजोड न करता शिकण्याची आणि सरावाची संधी पुरवत आहे. सर्वसमावेशक अशा चार कार्यशाळांचे नियोजन एनजीएमएने केले आहे. या कार्यशाळेची घोषणा 1 जून रोजी करण्यात आल्यानंतर 600 हून अधिक सहभागींनी नोंदणी करत चांगला प्रतिसाद दिला. ऑनलाईन नैमिश 2020 उपक्रमात चित्रकला कार्यशाळा, शिल्पकला कार्यशाळा, प्रिंटमेकिंग आणि इंद्रजाल - मॅजिक ऑफ आर्ट  या चार कार्यशाळेचे आयोजन 8 जून ते 3 जुलै 2020 या कालावधीत केले जाईल. ऑनलाइन कार्यशाळेचे सत्र दोन गटात होईल. गट एक : 6 वर्षे ते 15 वर्षे असून त्याची वेळ सकाळी 11 ते सकाळी 11.35 असेल. 16 वर्षे आणि त्यापेक्षा अधिक वयासाठीच्या व्यक्तींसाठी गट दोन असून त्यांच्यासाठी वेळ संध्याकाळी 4 ते सायंकाळी 4. 35 असेल.
नॅशनल गॅलरी ऑफ मॉडर्न आर्टचे महासंचालक अद्वैतचरण गडनायक म्हणाले, "नॅशनल गॅलरी ऑफ मॉडर्न आर्ट  चा पहिला महासंचालक म्हणून मी संग्रहालये लोकांसाठी व्हर्च्युअली उपलब्ध करून देण्याच्या ठाम मताचा आहे. आपल्या समाजातील सर्व घटकांना संग्रहालय आणि त्यांच्या उपक्रमात सहभागी करून घेण्याच्या दृष्टीने ग्रीष्मकालीन कला कार्यक्रम २०२० हे एक पाऊल आहे. सोमवारपासून मी माझ्या ज्येष्ठ-कनिष्ठ कलाकारांसह आपल्या स्क्रीनवर आपल्यापर्यंत पोहोचेन आणि आपण सर्वजण एकत्रितपणे कलानिर्मितीचा प्रयत्न करू. उपक्रमाचे शीर्षक 'नैमिष' हे पवित्र स्थान दर्शवितो जिथे लोक आपली श्रद्धा किंवा भक्ती अर्पित करतात. एनजीएमएच्या उपक्रमांची व्याप्ती वाढवावी असे मला वाटते. विशेषत: शिक्षण क्षेत्रात संस्था म्हणून आणि समाजातील प्रत्येक घटकापर्यंत पोहोचण्याचा प्रयत्न केला पाहिजे,असे मला वाटते."
नैमिष 2020 ग्रीष्मकालीन कला उपक्रमातील निवडक कलाकृतींचे प्रदर्शन SO -HAM या एनजीएमएच्या सांस्कृतिक माध्यम मंचावर लवकरच रसिकांसाठी व्हर्च्युअली खुले होईल.
उपक्रमांबाबतचा सविस्तर तपशील एनजीएमएच्या अधिकृत वेबसाइट आणि फेसबुक पेजवर उपलब्ध होईल. अधिक माहितीसाठी कृपया येथे भेट द्या:
एनजीएमए संकेतस्थळ : http://ngmaindia.gov.in/
NGMA, NEW DELHI FACEBOOK PAGE: https://www.facebook.com/ngmadelhi
एनजीएमए ट्विटर: https://twitter.com/ngma_delhi
M.Jaitly/S.Kakade/P.Kor
सांख्यिकी आणि कार्यक्रम अंमलबजावणी मंत्रालय
औद्योगिक उत्पादनाचा निर्देशांक
नवी दिल्ली, 27 मार्च 2023
2011-12 या आधारभूत वर्षानुसार, औद्योगिक उत्पादनाचा अखिल भारतीय निर्देशांक आणि त्याचा गेल्या तीन वर्षातील विकासदर खालील तक्त्यात दिला आहे:
|
|
Year
|
|
2019-20
|
|
2020-21
|
|
2021-22
|
|
Index
|
|
129.0
|
|
118.1
|
|
131.6
|
|
Growth Rate 
|
|
-0.8
|
|
-8.4
|
|
11.4
तर, 2011-12 या आधारभूत वर्षानुसार, आर्थिक वर्ष 2012-13 ते 2021-22 या काळातील, अखिल भारतीय औद्योगिक निर्देशांक खालील तक्त्यात दिला आहे :
|
|
Year
|
|
2012-13
|
|
2013-14
|
|
2014-15
|
|
2015-16
|
|
2016-17
|
|
2017-18
|
|
2018-19
|
|
2019-20
|
|
2020-21
|
|
2021-22
|
|
Index
|
|
103.3
|
|
106.7
|
|
111.0
|
|
114.7
|
|
120.0
|
|
125.3
|
|
130.1
|
|
129.0
|
|
118.1
|
|
131.6
2012-13 ते 2021-22 या कालावधीत, आयआयपी मध्ये वाढ होत असल्याचा कल वरील आकडेवारीत दिसतो आहे. मात्र, 2019-20 आणि 2020-21 ह्या आर्थिक वर्षांना कोविड-19 महामारीचा आणि त्यामुळे लावलेल्या निर्बंधांचा फटका बसल्याने, 2018-19 च्या तुलनेत या दोन वर्षातील औद्योगिक वाढ कमी झाली आहे. मात्र, पुन्हा, 2021-22 मध्ये, आयआयपी संदर्भात परिस्थिती सुधारलेली दिसत असून,सध्या हा निर्देशांक, 131.6 म्हणजेच, गेल्या दशकातील सर्वाधिक उच्च असा दिसतो आहे.
सांख्यिकी आणि कार्यक्रम अंमलबजावणी मंत्रालयाचे राज्यमंत्री राव इंद्रजीत सिंह यांनी आज राज्यसभेत एका लेखी उत्तरात ही माहिती दिली.
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 85
महिला आणि बालविकास मंत्रालय
केंद्रीय मंत्रिमंडळाने बाल न्याय  कायदा, 2015 मधील सुधारणांना मान्यता दिली
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने बालकांचे सर्वोत्तम हित सुनिश्चित करण्याच्या उद्देशाने बाल संरक्षण उपक्रमांना बळकटी प्रदान करण्यासाठी लागू करण्यात येणाऱ्या उपाययोजना सुरू करण्यासाठी बाल न्याय  कायदा, 2015 मध्ये सुधारणा करण्याच्या महिला आणि बाल विकास मंत्रालयाच्या प्रस्तावाला मान्यता दिली आहे.
प्रकरणांचा त्वरित निपटारा करण्यासाठी आणि जबाबदारी वृद्धिंगत करण्यासाठी या सुधारणांमुळे अतिरिक्त जिल्हा दंडाधिकाऱ्यांसह जिल्हा न्यायाधीशांना बाल न्याय कायद्याच्या कलम 61 अंतर्गत दत्तक आदेश जारी करण्यास अधिकृत मान्यता प्राप्त होईल. याची अंमलबजावणी सुरळीत पार पाडण्यासाठी तसेच त्रासदायक परिस्थितीत मुलांच्या बाजूने प्रयत्न करण्यासाठी जिल्हा दंडाधिकाऱ्यांना अधिनियमांतर्गत अधिक अधिकार देण्यात आले आहेत. सीडब्ल्यूसीच्या सदस्यांच्या नियुक्तीसाठी पात्रतेचे मापदंड परिभाषित करणे आणि पूर्वीच्या अपरिभाषित गुन्ह्यांना ‘गंभीर गुन्हा’ म्हणून वर्गीकृत करणे, या ह्या प्रस्तावातील काही इतर बाबी आहेत. या कायद्यातील विविध तरतुदींच्या अंमलबजावणीत येणाऱ्या अनेक अडचणीही दूर केल्या आहेत.